Vier 60 jaar van liefde | Netwerk24
Vier 60 jaar van liefde
Deur Kaydene Davids 10 Januarie 2019 06:00
Phyllis en William Olivier vier vandag (10/01) hul 60ste huweliksherdenking.Foto: Katleho Mokvena
Hulle onthou hul troudag soos gister.
Nou, 60 jaar later, onthou die Olivier-egpaar van die Rosestad met heimwee die beloftes wat hulle daardie dag aan mekaar afgelê het.
Al was die afgelope 60 jaar nie altyd maanskyn en rose nie, sal sy nie daardie warm dag op 10 Januarie 1959 sommer vergeet nie, sê Phyllis Olivier (79), met sterretjies in haar oë.
Op dié dag is sy met die liefde van haar lewe, haar sielsgenoot en beste vriend, William Olivier (84), getroud.
Die twee was onderskeidelik 19 en 24 jaar oud toe hulle op 10 Januarie 1959 hul troubeloftes in die St. Margaret- Anglikaanse kerk in die destydse Andries Pretoriusstraat afgelê het, gevolg deur 'n onthaal in die Ramblers-klub wat deur sowat 300 gaste bygewoon is.
Uit die huwelik is twee dogters, Diane Rafferty, die skoolhoof van die pre-primêre afdeling by die St. Michael's School for Girls, en Stephanie Olivier, 'n regsgeleerde, gebore. Hulle het ook drie kleinkinders, Kyle, Keagan en Ciara-Claire Rafferty.
Phyllis, wat op 28 Februarie haar 80ste verjaarsdag vier, sê oor die jare heen het sy geleer om tevrede te wees met wat hulle het en om die beste te maak van elke situasie.
Sy sê hoewel dit nie altyd maklik was nie, het sy 'n wonderlike familie wat haar ondersteun en 'n liefdevolle man wat haar dra.